A szabadkai Politechnikai Iskola alapszabálya (iktatószám: 01-198 / 2018 és 01-785 /2019) 10. szakaszának 6. bekezdése alapján a szabadkai Politechnikai Iskola igazgatója 2021. január 13-án

UTASÍTÁST

adott

**a viselkedési szabályokra vonatkozólag a távoktatás idején**

(amikor a tanórák kizárólag online zajlanak az iskola összes tanulója számára)

- A tanulók kötelesek az érvényben levő órarend szerint megadott időben bejelentkezni a Google Tanterembe (Google Classroom), és közvetlen kommunikációt folytatni az egyes tantárgyakat oktató szaktanárokkal és az osztály többi tanulójával videomegbeszélések formájában a Google Meet alkalmazás segítségével.

- A tanulók kötelesek otthonról követni a tanórákat a Google Meet alkalmazás útján. Amennyiben a tanulóknak otthonukban nincs meg a távoktatáshoz szükséges digitális környezet, az iskola vállalalja, hogy a tanulók részére az intézményen belül lehetőséget nyújt az eszközök használatára az óvintézkedések betartása mellett, így szavatolva az iskolában tartózkodó tanulók biztonságát. Ilyen esetben az illető tanuló köteles rendszeresen bejárni az iskolába, hogy a tanteremben kövesse a tanórákat távoktatás formájában.

- A tanulók kötelesek időben, az órarendnek megfelelően bejelentkezni a Google Meet alkalmazás útján, és aktívan részt venni a tanórákon. Amennyiben a tanulók nem jelentkeznek be időben a tanórákra, a szaktanár hiányzóként jegyzi be őket. A tanulók szülei, illetve gondviselői (a továbbiakban: **szülő**​k) a Politechnikai Iskola viselkedési szabályainak rendelkezéseivel összhangban tudják igazolni a tanulók távolmaradását.

- Amennyiben a tanulók technikai problémák (internet elérési gondok, számítógép meghibásodása) következtében nem tudnak bejelentkezni a távoktatásban alkalmazott platformra, erről kötelesek haladéktalanul értesíteni osztályfőnöküket vagy szaktanárukat.

- Amennyiben a tanulók nem vesznek részt a távoktatásban, az osztályfőnök köteles kapcsolatba lépni a tanulók szüleivel, és tájékoztatni őket a tanulók távolmaradásáról. Amennyiben a tanulók a szülőkkel folytatott beszélgetést követően sem változtatnak az iskolai kötelezettségekhez való hozzállásukon (távolmaradnak a távoktatásból, késve jelentkeznek be a tanórákra, nem tartják magukat az órarendhez, több napig nem jelentkeznek, a tanórákon, illetve a feladatok elvégzésében nem aktívak), az osztályfőnöknek a szülők mellett tájékoztatnia kell az iskola szakszolgálatát is, amely ennek nyomán fokozott nevelő munkát folytat a tanulókkal. A tanulók ellen az iskola fegyelmi intézkedéseket foganatosít a tanulók fegyelmi és anyagi-kártérítési felelősségéről szóló szabályzattal összhangban.

- A távoktatás során a tanulók a tanórákon kötelesek bekapcsolni a kamerát és kikapcsolni a mikrofont. Amennyiben a tanulók szeretnének bekapcsolódni a beszélgetésbe, rá kell koppintaniuk a Jelentkezés ikonra, és meg kell várniuk, amíg a tanár szólítja őket annak jeléül, hogy bekapcsolódhatnak a beszélgetésbe.

- A tanulók kötelesek tisztességesen felöltözve részt venni a tanórákon, és betartani a viselkedési szabályokat, amelyek egyébként a rendes tanmenet idején is érvényesek. A tanulók kötelesek tiszteletteljesen viselkedni az online tanóra többi résztvevőjével. Tilos sértő kifejezéseket hasznániuk.

- A Google Meet alkalmazás segítségével megtartott tanórákon a tanulók kötelesek használni a szükséges felszerelést, tanszereket, követni a szaktanár utasításait, valamint aktívan részt venni a munkában, és időben leadni a kiosztott feladatokat.

- A digitalis tanórán a szaktanár a tanulók minden megnyilvánulását értékeli, beleértve a az aktivitás hiányát, valamint a késést a feladatok leadásában. Az aktivitás hiánya és a tanórákról való távolmaradás eredményeképpen a tanulók a középiskolai tanulók osztályzásáról szóló szabályzat értelmében egyes tantárgyakból osztályzatlanok maradhatnak, ezekből osztályvizsgát kell tenniük, illetve előmenetelük elégtelen is lehet.

- **A szülők** kötelesek megismerkedni a távoktatás munkarendjével, és tájékoztatni az osztályfőnököt arról, hogyan tudják a tanulók otthoni környezetben követni az online tanórákat, illetve arról, hogy a tanulóknak szükségük van-e arra, hogy az iskolában kövessék a távoktatást.

- A **szülők** ​kötelesek a viselkedési szabályzatnak megfelelően igazolni a tanulók távolmaradását a tanórákról azzal, hogy az igazolást szkennelve vagy lefényképezve küldhetik el az osztályfőnöknek e-mailben vagy Viberen.

Iso Planić

igazgató sk.